KIRJALLINEN KYSYMYS E-2654/99 esittäjä(t): Sebastiano Musumeci (UEN) komissiolle. Tarttuvien tautien leviämisen ehkäiseminen maahanmuuttajien keskuudessa.



Virallinen lehti nro 303 E , 24/10/2000 s. 0089 - 0090



KIRJALLINEN KYSYMYS E-2654/99 esittäjä(t): Sebastiano Musumeci (UEN) komissiolle (12. tammikuuta 2000) Aihe: Tarttuvien tautien leviämisen ehkäiseminen maahanmuuttajien keskuudessa Roomassa järjestetyn kuudennen kansainvälisen seminaarin Kulttuuri, terveys ja maahanmuuttajat yhteydessä annettiin viimeisimmät tilastotiedot San Gallicanon instituutin (Italia) muuttoliikkeitä, turismia ja trooppista ihotautioppia käsitelevältä ennaltaehkäisevän lääketieteen osastolta. Näiden tilastojen mukaan tarttuvat taudit ovat lisääntyneet 7 prosentista 11 prosenttiin Italiassa asuvien maahanmuuttajien keskuudessa. Maahanmuuttajien keskuudessa tavattujen tautien joukossa erityistä huolta herättää tarttuvien tautien lisääntyminen, erityisesti A-, B- ja C-hepatiittivirusten, aidsin sekä aikaisemmin pikemminkin harvinaisten lepratapausten määrän kasvu. Voisiko komissio tämän vuoksi kertoa, 1. eikö sen mielestä olisi mahdollista rahoittaa ad hoc -järjestelyitä, joiden avulla voitaisiin suorittaa terveystarkastuksia tärkeimmillä rajanylityspaikoilla, varsinkin kun Euroopan unionin jäsenvaltioihin muualta tulevien maahanmuuttajien määrä jatkuvasti lisääntyy? 2. minkälaisia aloitteita se on tehnyt tai aikoo tehdä, jotta tarttuvien tautien esiintymistä Euroopan unionin jäsenvaltioihin muualta tulleiden asukkaiden keskuudessa voitaisiin ehkäistä ja jotta tautien mahdollinen tarttuminen Euroopan kansalaisiin voitaisiin estää? 3. aikooko se ryhtyä erityistoimiin, jotta maahanmuuttajille voitaisiin taata mahdollisuus käyttää kansallisia terveyspalveluja? António Vitorinon komission puolesta antama vastaus (27. maaliskuuta 2000) Komissio muistuttaa Tampereella 15.16. lokakuuta 1999 järjestetyn Eurooppa-neuvoston ylimääräisen kokouksen julistuksesta, jonka mukaan Euroopan unionin on varmistettava jäsenvaltioidensa alueella laillisesti oleskelevien kolmansien maiden kansalaisten oikeudenmukainen kohtelu. Heille olisi pyrittävä tehokkaamman integrointipolitiikan avulla takaamaan EU:n kansalaisten oikeuksiin ja velvollisuuksiin verrattavissa olevat oikeudet ja velvollisuudet. Kyseisellä politiikalla olisi myös edistettävä syrjimättömyyttä talous-, yhteiskunta- ja kulttuurielämässä sekä kehitettävä rasismin ja muukalaisvihan vastaisia toimenpiteitä(1). Komissio korostaa, että puhuttaessa kolmansista maista tulevista maahanmuuttajista on syytä muistaa, että kyseessä ei ole yhtenäinen ryhmä vaan joukko useita erilaisia ryhmiä, jotka eroavat toisistaan mm. oikeudellisen aseman, unionin alueella oleskelun keston, lähtömaan sekä taloudellisen ja sosiaalisen tilanteen puolesta. Siksi pyrkimykset nähdä maahanmuuttajissa riskiryhmä tartuntatautien leviämisen kannalta ovatkin ehdottomasti tuomittavia. Komissio aikoo esittää vuonna 2000 raportin maahanmuuttajien terveydentilasta. Raportti on osa väestön yleistä terveydentilaa yhteisössä koskevaa laajempaa kokonaisuutta, johon kuuluu selvityksiä koko väestön ja eri väestöryhmien terveydentilasta. Raportin tarkoituksena on selvittää jäsenvaltioissa oleskelevien kolmansien maiden asukkaiden terveydentilaan liittyviä yleisiä suuntaviivoja. Kolmansista maista laillisesti jäsenvaltioihin tulevien maahanmuuttajien terveydentilaa valvotaan nykyisellään jäsenvaltioiden kansallisen lainsäädännön nojalla. Komissio ei aio toteuttaa tilapäistoimenpiteitä rajanylityspaikoilla suoritettavien terveystarkastusten rahoittamiseksi. Kysymykseen, joka koskee maahanmuuttajien mahdollisuutta käyttää kansallisia terveyspalveluja, komissio vastaa viittaamalla asetusehdotukseen(2), jonka mukaan sosiaaliturvajärjestelmien soveltamisesta yhteisön alueella liikkuviin palkattuihin työntekijöihin ja heidän perheenjäseniinsä 14 päivänä kesäkuu 1971 annettua asetusta (EY) N:o 1408/71(3) voitaisiin soveltaa myös kolmansien maiden kansalaisiin. Ehdotuksella pyritään lähinnä siihen, että yhteisön kansalaisten tavoin myös unionin alueella laillisesti oleskelevat kolmansien maiden kansalaiset, jotka kuuluvat jonkin jäsenvaltion sosiaaliturvajärjestelmän piiriin, voisivat säilyttää nämä oikeudet liikkuessaan unionin alueella ja saada etua eri kansallisten järjestelmien yhtenäistämistä koskevista yhteisön sosiaaliturvasäännöksistä, joihin sisältyy mm. erityinen sairaus- ja äitiysetuuksia koskeva luku. Komissio haluaa mainita myös ehdotuksensa neuvoston direktiiviksi rodusta tai etnisestä alkuperästä riippumattoman yhtäläisen kohtelun periaatteen täytäntöönpanosta(4). Ehdotuksen mukaan yhteisössä olisi kiellettävä kaikenlainen rotuun tai etniseen alkuperään perustuva välitön tai välillinen syrjintä myös sosiaaliturvan alalla. Ehdotus on osa EY:n perustamissopimuksen 13 artiklan (ent. 6 a artiklan) täytäntöönpanoa. Aloite on parhaillaan käsiteltävänä neuvostossa ja Euroopan parlamentissa. (1) Tampereen Eurooppa-neuvoston päätelmien 18 kohta. (2) EYVL C 6, 10.1.1998. (3) EYVL L 149, 5.7.1971. (4) KOM(1999) 566 lopullinen.